Kommissionens forordning (EF) nr. 158/2003
af 29. januar 2003
om ændring af forordning (EF) nr. 1662/2002 om indførelse af midlertidig antidumpingtold på importen af garn af endeløse celluloseacetatfibre med oprindelse i Litauen og USA
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 1972/2002(2), særlig artikel 7,
efter høring af det rådgivende udvalg, og
ud fra følgende betragtninger:
(1) Ved forordning (EF) nr. 1662/2002(3) (forordningen) indførte Kommissionen en midlertidig antidumpingtold på importen af garn af endeløse celluloseacetatfibre (varen) med oprindelse i Litauen og USA.
(2) Kommissionen modtog efterfølgende en anmodning fra et af de berørte selskaber, Eastman Chemical Company (Eastman), om at tydeliggøre forordningen for at sikre, at den individuelle antidumpingtold, der finder anvendelse for selskabet, også omfatter dets ikke-registrerede afdeling, "Voridian Company". Den nulsats, der gælder for Eastman, kan på nuværende tidspunkt ikke anvendes af den pågældende afdeling, fordi den benytter navnet "Voridian Company" i de dokumenter, der udstedes i forbindelse med dens eksport til EF, og det således ikke fremgår, at afdelingen tilhører Eastman. Eastman er imidlertid den eneste retlige enhed, der fremstiller den pågældende vare med henblik på eksport til EF, mens "Voridian Company" kun er en ikke-registreret afdeling heraf. Eastman anmodede derfor Kommissionen om at ændre selskabets navn i forordningen til "Voridian Company, a Division of Eastman Chemical Co.".
(3) Kommissionen undersøgte alle de modtagne oplysninger og fandt det godtgjort, at ingen af Eastmans aktiviteter i forbindelse med fremstilling, salg og eksport af varen har ændret sig siden undersøgelsens begyndelse, og at den anmodede ændring blot kan betragtes som en tilpasning til den omorganisering, der er sket efter undersøgelsesperiodens afslutning.
(4) Forordningen bør derfor ændres med virkning fra datoen for dens ikrafttræden ved at ajourføre listen over de selskaber, der er omfattet af individuelle toldsatser -
UDSTEDT FØLGENDE FORORDNING:
Artikel 1
I Kommissionens forordning (EF) nr. 1662/2002 foretages følgende ændringer:
1) I betragtning 7, 22, 105 og 107 læses "Eastman Chemical Company" som "Voridian Company, a Division of Eastman Chemical Co.".
2) Tabellen i artikel 1, stk. 2, affattes således:
TABELPOSITION "
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 20. september 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. januar 2003.